1. ปัจจัยความเสี่ยง

การดำเนินธุรกิจของบริษัทฯ อาจต้องเผชิญกับความเสี่ยงต่างๆ
ซึ่งอาจส่งผลกระทบต่อผลการดำเนินธุรกิจของบริษัทฯ
อย่างไรก็ตามในอนาคตอาจมีความเสี่ยงอื่นๆที่เกิดขึ้น ซึ่งบริษัทฯไม่สามารถทราบได้ในขณะนี้
หรือเป็นความเสี่ยงที่บริษัทฯพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัทฯ
โดยปัจจัยความเสี่ยงหลักๆจำแนกได้ดังนี้

1.  ความเสี่ยงจากความผันผวนของราคาสินค้าและวัตถุดิบ

โดยปกติแล้วราคาขายผลิตภัณฑ์ของบริษัทฯ จะเปลี่ยนแปลงสอดคล้องกับราคาซื้อวัตถุดิบ บริษัทฯ
จึงอาจมีความเสี่ยง
หากราคาขายผลิตภัณฑ์ไม่สามารถปรับตัวให้สอดคล้องกับราคาซื้อวัตถุดิบซึ่งจะมีผลกระทบต่อส่วนต่างราคา
(metal margin) และอัตราการทำกำไรของบริษัทฯได้ ที่ผ่านมาบริษัทฯ ซื้อม้วนสเตนเลสรีดร้อน
(ซึ่งเป็นวัตถุดิบในการผลิตสเตนเลสรีดเย็น) จากต่างประเทศทั้งหมด โดยบริษัทฯ
ต้องสั่งวัตถุดิบล่วงหน้าประมาณ 2-4 เดือน ซึ่งอาจทำให้บริษัทฯ
มีความเสี่ยงหากบริษัทฯซื้อวัตถุดิบมาในราคาสูงแต่ไม่สามารถขายผลิตภัณฑ์ของบริษัทฯในราคาที่สูงกว่าได้
ทั้งนี้ บริษัทฯได้มีการติดตามความเคลื่อนไหวในตลาดอย่างใกล้ชิด
รวมทั้งติดตามรายงานการวิเคราะห์เชิงลึกต่างๆ เพื่อที่จะบริหารความเสี่ยงในส่วนนี้

อย่างไรก็ตาม บริษัทฯ
มีสภาพคล่องเพียงพอที่จะสามารถรองรับผลกระทบจากความเสี่ยงของราคาสินค้าและวัตถุดิบได้มากขึ้น
และบริษัทได้จัดหาวงเงินสินเชื่อเพื่อบริหารความเสี่ยงจากการที่ราคาวัตถุดิบเปลี่ยนแปลง
(Commodity Hedging) อีกด้วย

1.2 ความเสี่ยงจากการพึ่งพิงการจัดหาวัตถุดิบ

เนื่องจากวัตถุดิบหลักของบริษัทฯ คือ ม้วนสเตนเลสรีดร้อน ซึ่งยังไม่มีการผลิตภายในประเทศ
จึงต้องนำเข้าจากต่างประเทศทั้งหมด
ทำให้มีความเสี่ยงในกรณีที่ผู้ผลิตจากต่างประเทศไม่สามารถจัดส่งวัตถุดิบได้ทันตามความต้องการ
อย่างไรก็ตามในปี 2554 บริษัทโพสโค
จากประเทศเกาหลีใต้ได้เข้ามาเป็นผู้ถือหุ้นรายใหญ่ของบริษัท
ทำให้ความเสี่ยงจากการจัดหาวัตถุดิบลดลง

3.  ความเสี่ยงจากการพึ่งพิงผู้จัดจำหน่ายในต่างประเทศ

เพื่อเป็นการรองรับกับการขยายกำลังการผลิตที่จะเพิ่มขึ้นในอนาคต
ลดค่าใช้จ่ายทางการขายจากการจ่ายค่านายหน้า
และลดความเสี่ยงจากการพึ่งพิงผู้จัดจำหน่ายในต่างประเทศจำนวนน้อยราย
บริษัทฯได้เพิ่มช่องทางการจัดจำหน่ายสำหรับการส่งออกของบริษัทฯให้มากขึ้น
โดยบริษัทฯได้แต่งตั้งผู้จัดจำหน่ายรายใหม่ในต่างประเทศเพิ่มขึ้นจากเดิมอีก ทั้งยังมีการจำหน่ายตรง
โดยบริษัทฯ เองไปยังผู้ผลิตที่ใช้สเตนเลสปลายทางรายใหญ่ในอีกหลายๆประเทศอีกด้วย

ในปี 2554 หลังการเข้ามาถือหุ้นใหญ่ของบริษัทโพสโคแล้ว
ช่องทางการจำหน่ายไปยังตลาดภูมิภาคน่าจะมีความเข้มแข็งขึ้น
ทั้งนี้เนื่องมาจากบริษัทโพสโคมีเครือข่ายของ บริษัท แดวูอินเตอร์เนชั่นแนลที่มีสาขากว่า 57
แห่งทั่วโลก
ซึ่งจะทำให้บริษัทฯสามารถผลักดันการขายสินค้าไปยังตลาดต่างประเทศได้มากขึ้นกว่าที่ผ่านมา

4.  ความเสี่ยงจากการเพิ่มกำลังการผลิตสเตนเลสรีดเย็นในตลาดโลก

ตามที่ความต้องการสเตนเลสมีอัตราการเจริญเติบโตที่สูงกว่าอัตราการเจริญเติบโตของวัสดุโลหะอุตสาหกรรมอื่นๆ
อาทิเช่น อลูมิเนียม เหล็กคาร์บอน สังกะสีตลอดจนทองแดง
ส่งผลให้มีการขยายกำลังการผลิตไปเกือบทุกๆภูมิภาคโดยเฉพาะอุตสาหกรรมสเตนเลสรีดเย็นในภูมิภาคเอเชีย
โดยเฉพาะในประเทศจีน ซึ่งส่งผลให้ประเทศผู้ผลิตสเตนเลสต่างๆ ได้มีการเพิ่มกำลังการผลิต
เพื่อตอบสนองความต้องการที่คาดว่าจะเพิ่มขึ้นในอนาคตตลอดเวลา

การเพิ่มกำลังการผลิตในประเทศจีนในช่วง 6-7 ปีที่ผ่านมา
ได้เปลี่ยนฐานะของประเทศจีนจากผู้บริโภคสเตนเลสรายใหญ่ที่สุดของโลกแต่อย่างเดียว
มาเป็นผู้สามารถผลิตทดแทนการนำเข้าได้พอเพียง
และยังได้นำกำลังการผลิตที่เหลือมาใช้เพื่อการส่งออกไปทุกภูมิภาคทั่วโลก

CRU Analysis ได้ประมาณการไว้เมื่อปีที่แล้วว่า
ปัจจุบันมีกำลังผลิตสเตนเลสรีดเย็นทั่วโลกประมาณ 34.16 ล้านตันต่อปี
โดยทวีปเอเซียมีกำลังผลิตสูงสุดอยู่ที่ 22.24 ล้านตัน และประเทศจีนในปี 2553
ได้กลายเป็นผู้ผลิตสเตนเลสรีดเย็นทรงแบนรายใหญ่ที่สุดของโลกที่มีกำลังผลิตถึง 5.9 ล้านตัน
ซึ่งการที่ผู้ผลิตในประเทศจีนมีกำลังผลิตส่วนเหลือเกินจากความต้องการที่มีอยู่เป็นจำนวนมากนี้เอง
จะเป็นแรงผลักดันให้ต้องทำการส่งออกไปแข่งขันยังตลาดต่างประเทศมากขึ้น
และได้ส่งผลให้การแข่งขันของบริษัทในตลาดส่งออกและตลาดภายในประเทศ
มีความรุนแรงมากขึ้นในปัจจุบัน โดยเฉพาะเมื่อเกิดภาวะเศรษฐกิจตกต่ำ
ซึ่งมักจะส่งผลต่อการลงทุนในเครื่องจักรประเภททุน อุปกรณ์โรงงาน หรือ สินค้าประเภท
Consumer durable ที่ใช้สเตนเลสเป็นส่วนประกอบ

5.  ความเสี่ยงจากการกำหนดเพดานราคาสเตนเลสรีดเย็น

กรมการค้าภายใน กระทรวงพาณิชย์ ยังคงกำหนดให้เหล็กแผ่นซึ่งรวมถึงเหล็กแผ่นไร้สนิม
รีดเย็นหรือสเตนเลส เป็นหนึ่งในสินค้าควบคุมตามประกาศคณะกรรมการกลางว่าด้วยราคาสินค้า
และบริการ ซึ่งมาตราการนี้กำหนดให้บริษัทฯ ในฐานะผู้ผลิตต้องทำการแจ้ง ต้นทุน
ราคาและรายละเอียดที่กำหนด
โดยกำหนดให้แจ้งในกรณีที่มีการเปลี่ยนแปลงรายการหรือราคาสูงกว่าที่แจ้งไว้ต่อคณะกรรมการกลางว่าด้วยราคาสินค้าและบริการล่วงหน้าเป็นเวลาไม่น้อยกว่าเจ็ดวันก่อนการนำสินค้าออกจำหน่าย

ในด้านการปรับราคาจำหน่ายให้สอดคล้องกับต้นทุนวัตถุดิบนั้นในรอบปี 2554ที่ผ่านมานั้น
เนื่องจากสถานการณ์ด้านเศรษฐกิจในทวีปยุโรปและสหรัฐอเมริกาที่มีความไม่แน่นอนสูง
ส่งผลต่อปริมาณการลงทุนและการบริโภคสินค้าต่างๆเป็นจำนวนมาก
สาเหตุดังกล่าวนี้ส่งผลให้ปริมาณความต้องการของสเตนเลสมีปริมาณลดลง
ทำให้ราคาของวัตถุดิบและสินค้าสำเร็จรูปมีการปรับตัวด้านราคาที่อ่อนลงตั้งแต่ต้นไตรมาสที่ 3
เป็นต้นมา

ในระยะสั้นในช่วงต้นปี 2555 แนวโน้มของราคาน่าจะมีปริมาณคงที่หรือลดลงอีกเล็กน้อย
ทั้งนี้เนื่องจากไม่มี สถานการณ์การขาดแคลนด้านวัตถุดิบทั้ง นิกเกิล และ เฟอร์โรโครม แต่อย่างใด
เนื่องจากปริมาณการผลิตที่สูงขึ้นจากการขยายกำลังผลิตของวัตถุดิบในอดีต
ซึ่งส่งผลให้ราคาวัตถุดิบมีการปรับตัวลดลง

อนึ่ง ตั้งแต่มาตรการนี้มีผลบังคับใช้เป็นต้นมา
บริษัทฯในฐานะผู้ผลิตในประเทศได้ให้ความร่วมมือต่อกระทรวงพาณิชย์ด้วยดีมาโดยตลอด
โดยได้ปรับราคาขายให้สอดคล้องกับต้นทุนการแข่งขันกับสินค้านำเข้า อย่างไรก็ดีหากบริษัทฯ
ถูกกำหนดราคาขายในราคาที่ต่ำกว่าราคาตลาดโลก
และราคาที่นำเข้าในกรณีที่ต้นทุนวัตถุดิบมีแนวโน้มที่จะปรับตัวสูงขึ้นอย่างต่อเนื่องแล้ว
อาจทำให้บริษัทฯ ประสบปัญหาในเรื่องของผลการประกอบการได้
ซึ่งเป็นสิ่งที่ไม่เป็นธรรมแก่อุตสาหกรรมภายในประเทศและผู้ถือหุ้นของบริษัทฯ

6.  ความเสี่ยงจากการเปิดเขตการค้าเสรี

ปัจจุบันภาษีนำเข้าสเตนเลสรีดเย็นของประเทศไทยที่เรียกว่า MFN rate จะยังคงอยู่ที่ร้อยละ 5
ยกเว้นเฉพาะภาษีนำเข้าสำหรับประเทศสมาชิกในกรอบ ASEAN หรือชื่อเดิมคือ AFTA
นั้นที่ได้มีการให้สิทธิพิเศษด้านภาษีที่ต่ำกว่าอัตรา MFN rate โดยได้ลดลงเหลืออัตราร้อยละ 0
ตั้งแต่ปี 2553 เป็นต้นมา
การลดภาษีนำเข้านี้ส่งผลให้สเตนเลสรีดเย็นที่นำเข้าจากประเทศเวียดนาม
และอินโดนีเซียได้รับสิทธิพิเศษจากการลดภาษีนำเข้ามายังประเทศไทยในอัตราร้อยละ 0
และมีความสามารถในการแข่งขันด้านราคาได้มากขึ้น
อย่างไรก็ตามสินค้าที่ผลิตจากทั้งสองประเทศนั้นจะมีคุณภาพที่ยังไม่เป็นที่ยอมรับของตลาดภายในประเทศไทยเและในระยะสั้นยังไม่สามารถแข่งขันกับสินค้าของบริษัทฯได้

ในขณะที่การเปิดเสรีทางการค้าในหลายๆ กรอบที่เริ่มมีผลบังคับใช้ผ่านมา อาทิ เช่น
เขตการค้าเสรีไทย-ออสเตรเลีย (TAFTA) เขตการค้าเสรีไทย-ญี่ปุ่น (JTEPA)
เขตการค้าเสรีอาเซียน-จีน เขตการค้าเสรีอาเซียน–เกาหลี
ตลอดจนการเจรจาเขตการค้าเสรีใหม่ๆทั้งทวิภาคีหรือพหุภาคีที่จะเกิดขึ้นนั้น
ผู้ผลิตในกลุ่มอุตสาหกรรมเหล็กภายในประเทศทั้งหมดรวมทั้งบริษัทฯ
นั้นได้ร้องขอให้รัฐบาลกำหนดสินค้าเหล็กไว้อยู่ในรายการสินค้าอ่อนไหวที่จะมีการเปิดตลาดในปีท้ายๆของข้อตกลงนั้นๆ
เพื่อที่จะให้อุตสาหกรรมภายในประเทศสามารถปรับตัวเตรียมรับการแข่งขันในแต่ละกรอบได้อย่างอย่างเต็มที่

อนึ่งสำหรับการจัดทำเขตเสรีการค้าในกรอบที่เหลืออยู่นั้น ตามมาตรา 190 ของรัฐธรรมนูญฉบับปี
2550
แห่งราชอาณาจักรไทยได้กำหนดให้การดำเนินการจัดทำหนังสือสัญญากับนานาประเทศใดๆจะต้องผ่านการรับฟังความคิดเห็นของประชาชน
การวางมาตรการแก้ไขหรือเยียวยาผู้ที่จะได้รับผลกระทบ ก่อนที่จะได้ความเห็นชอบของคณะรัฐมนตรี
และนำเสนอกรอบการเจรจาขอความเห็นชอบต่อรัฐสภาอีกด้วย
ซึ่งการเจรจาเขตการค้าเสรีในแต่ละกรอบนั้น บริษัทฯ
ได้ดำเนินการติดตามและเข้าไปมีส่วนร่วมอย่างใกล้ชิดมาตลอดผ่านทางสภาอุตสาหกรรมแห่งประเทศไทย

7.  ความเสี่ยงจากการเปลี่ยนแปลงของอัตราแลกเปลี่ยน

บริษัทฯ มีการนำเข้าม้วนสเตนเลสรีดร้อนทั้งหมดจากต่างประเทศ
ซึ่งราคาซื้อวัตถุดิบจะถูกกำหนดในรูปเงินตราต่างประเทศ
ในขณะที่ราคาจำหน่ายสเตนเลสรีดเย็นสำหรับสินค้าทั้งในประเทศและต่างประเทศจะถูกกำหนดโดยการอ้างอิงกับราคาตลาดโลกซึ่งอยู่ในรูปเงินตราต่างประเทศเช่นกัน
ดังนั้น
ความเสี่ยงในด้านผลกระทบจากความผันผวนของอัตราแลกเปลี่ยนต่อประเด็นดังกล่าวจึงอยู่ในขอบเขตที่จำกัด
อย่างไรก็ตาม
ช่วงระยะเวลาของการจ่ายเงินและรับเงินสำหรับการจัดซื้อวัตถุดิบและการจำหน่ายผลิตภัณฑ์โดยปกติของบริษัทฯ
จะมีระยะที่ไม่เท่ากัน ดังนั้น
การเปลี่ยนแปลงของอัตราแลกเปลี่ยนในช่วงเวลาดังกล่าวอาจทำให้ต้นทุนวัตถุดิบไม่สอดคล้องกับราคาการจำหน่ายของผลิตภัณฑ์

อย่างไรก็ตามบริษัทฯ ได้มีการทำสัญญาซื้อเงินตราต่างประเทศล่วงหน้าเป็นระยะ
เพื่อป้องกันความเสี่ยงของราคาวัตถุดิบและราคาขายสินค้าสำเร็จรูป
ในกรณีที่อัตราแลกเปลี่ยนมีความผันผวนมากผิดปกติ

8.  ความเสี่ยงจากการมีกลุ่มผู้ถือหุ้นรายใหญ่

ในปัจจุบันบริษัท โพสโค จากประเทศเกาหลีใต้ถือหุ้นประมาณร้อยละ 90.63
(ข้อมูลจากการปิดสมุดทะเบียนผู้ถือหุ้น ณ วันที่ 6 ตุลาคม 2554)
ของทุนจดทะเบียนชำระแล้วของบริษัทฯ จึงทำให้บริษัท โพสโค
สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น อย่างไรก็ดี
ผู้ถือหุ้นทุกกลุ่มย่อมมีจุดประสงค์เดียวกันคือ ต้องการบริหารธุรกิจให้เป็นประโยชน์กับบริษัทฯสูงสุด
กล่าวคือมีประสิทธิภาพและก่อให้เกิดผลกำไรสูงสุดจากการประกอบการ
เพื่อการจ่ายเงินปันผลกับผู้ถือหุ้นทุกท่านและเพื่อความมั่นคงของบริษัทฯในระยะยาว